Broj: 711-I-2250-M-398/22-02-24

Zagreb, 14. listopada 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Maria Antolića, ravnatelja JAVNE USTANOVE NACIONALNI PARK RISNJAK,** za davanjem mišljenja Povjerenstva,na 190. sjednici održanoj 14. listopada 2022.g. daje sljedeće

**MIŠLJENJE**

**Sukladno odredbama ZSSI-a nema zapreke da obveznik Mario Antolić, ravnatelj JAVNE USTANOVE NACIONALNI PARK RISNJAK, primi naknadu troškova putovanja, kotizacije i dnevnica za sudjelovanje na Trećoj konferenciji ovlaštenih inženjera šumarstva i drvne tehnologije**.

 Obrazloženje

Zahtjev za davanjem mišljenja Povjerenstva podnio je Mario Antolić, ravnatelj JAVNE USTANOVE NACIONALNI PARK RISNJAK. U knjigama ulazne pošte Povjerenstva zahtjev je zaprimljen 04. listopada 2022. pod poslovnim brojem 711-U-8137-M-398/22-01-1, povodom kojeg se vodi predmet broj M-398/22.

Člankom 3. stavkom 1. podstavkom 61. ZSSI-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Uvidom u registar obveznika kojeg ustrojava i vodi Povjerenstvo, utvrđeno je da je Mario Antolić ravnatelj JAVNE USTANOVE NACIONALNI PARK RISNJAK od 21. prosinca 2021., slijedom čega je isti obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je kao član strukovne organizacije Komore inženjera šumarstva i drvne tehnologije primio poziv za sudjelovanjem na Trećoj konferenciji ovlaštenih inženjera šumarstva i drvne tehnologije koja se održava od 13. do 16. listopada 2022.g. u Šibeniku. Nadalje, navodi da nije znao smije li ići na konferenciju, s obzirom da si članarinu u navedenoj Komori plaća sam, što mu javna ustanova ne smije podmiriti, iako ima službeni pečat koji je izdan na njegovo ime i ime javne ustanove Nacionalni park Risnjak te ističe da je kotizaciju uplatio svojim sredstvima. Zaključno, postavio je pitanje smije li ići na navedenu konferenciju s obzirom da je šuma temeljno područje bavljenja javne ustanove Nacionalni park Risnjak šuma te da bi bilo logično da bude prisutan na istoj konferenciji na način da mu javna ustanova podmiri troškove putovanja, kotizacije i dnevnica, gdje bi išao u svojstvu šumara i ravnatelja nacionalnog parka.

Člankom 5. stavkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točka d) propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ističe da obveznik Mario Antolić, ravnatelj JAVNE USTANOVE NACIONALNI PARK RISNJAK, može primiti naknadu troškova putovanja, kotizacije i dnevnica za sudjelovanje na Trećoj konferenciji ovlaštenih inženjera šumarstva i drvne tehnologije, s obzirom da bi na istoj sudjelovao kao stručnjak iz područja šumarstva i da mu je sudjelovanje na istoj potrebno za obavljanje posla, jer bi se u ovome slučaju radilo o naknadi stvarnih troškova povezanih s obnašanjem javne dužnosti.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mario Antolić, elektroničkom dostavom
2. Objava na internetskoj stranici Povjerenstva
3. Pismohrana